Rumah Muzik Pulau Pinang

Rumah Muzik Pulau Pinang (bahasa Inggeris: Penang House of Music, singkatan: PHoM) merupakan galeri muzik interaktif yang terletak di George Town, Malaysia. Ia terdiri daripada sebuah galeri, ruang persembahan/pameran, dan pusat sumber yang mendokumentasikan warisan muzik Malaysia dengan memberi tumpuan kepada muzik dan pemuzik dari Pulau Pinang. Ia terletak di tingkat 4, ICT Digital Mall, Pulau Pinang dan mempunyai keluasan 650 meter persegi. Galeri ini telah memperoleh reputasi sebagai sebuah sumber pengalaman pembelajaran kinestetik untuk muzik, budaya, seni dan kajian sosial dan pusat sumbernya menempatkan salah satu koleksi terbesar muzik, budaya dan seni persembahan Malaysia. Di sini, pelbagai bahan audio visual yang berkaitan dengan muzik dan sejarah Malaysia didokumentasikan, dikatalog dan didigitalkan.
Rumah Muzik Pulau Pinang telah ditubuhkan pada 21 November 2016, sebagai sebahagian daripada Projek Warisan Muzikal Pulau Pinang selaras dengan matlamat kerajaan negeri Pulau Pinang untuk mewujudkan sebuah bandar yang khusus untuk warisan dan seni kreatif. Ia menerima pembiayaan daripada Perbadanan Bekalan Air Pulau Pinang dan sokongan daripada Pejabat Ketua Menteri Pulau Pinang.
Maklumat yang dipaparkan dalam galeri diperoleh daripada bahan penyelidikan yang dikumpul oleh The Capricorn Connection untuk pameran muzik popular Pulau Pinang di Muzium Negeri Pulau Pinang pada 2010 dan 2013. Pameran ini kemudiannya berkembang menjadi buku yang diterbit bertajuk Just For The Love Of It; Muzik Popular di Pulau Pinang 1930-an-1960-an pada 2015, dikarang bersama oleh James Lochhead dan Paul Augustin . Buku itu mendokumentasikan senario muzik popular Pulau Pinang dari tahun 1930-an hingga 1960-an.
Galeri PHoM mengetengahkan muzik tradisional masyarakat Pulau Pinang dari zaman 1930-an hingga 1970-an, dan memberi pendedahan kepada pemuzik-pemuzik yang telah membentuk muzik Pulau Pinang dan Malaysia. Ia terbahagi kepada beberapa bahagian yang menerangkan perkembangan pelbagai genre muzik tempatan seperti bangsawan, boria, ronggeng, dondang sayang dan pemuzik zaman itu.
Ciri interaktif termasuk penderia gerakan Potehi yang membolehkan patung-patung wayang digerakkan pada kelir, kerusi mendengar dan kubah mendengar yang memainkan pilihan muzik popular zaman masyhurnya, penerapan sistem realiti maya dan terimbuh, stesen penyiaran, bilik panggung dan pameran alatan muzik iringan.
Ruang pameran pelbagai guna dan ruang persembahan yang mempunyai kapasiti tempat duduk sekitar 100 hingga 150 orang.
Antara acara yang pernah diadakan di ''black box'' termasuk:
Pusat sumber PHoM berfungsi sebagai hab untuk pemuzik, cendekiawan, ahli akademik, pelajar, dan sesiapa sahaja yang meminati warisan budaya Pulau Pinang. Ia menempatkan koleksi item media campuran lebih daripada 30 000, termasuk ribuan gambar, lebih dari 15 000 piring hitam, pita gelendong, fail audio yang memaparkan sejarah lisan yang jarang ditemui, buku, majalah, jurnal, radio dan alat muzik.
Pusat sumber PHoM sering memainkan peranan dalam menganjurkan, menghasilkan dan menyumbang kepada projek penyelidikan, pameran, dokumentari dan arkib. Antaranya projek tersebut adalah: